ΓΡΑΠΤΗ ΕΡΩΤΗΣΗ E-2552/98

υποβολή: Jesús Cabezón Alonso (PSE) προς την Επιτροπή

(1 Σεπτεμβρίου 1998)

Θέμα: Εργασιακά ατυχήματα στην Ευρωπαïκή Ένωση

Είναι η Επιτροπή σε θέση να παράσχει λεπτομερή στοιχεία για τον αριθμό των σοβαρών και θανατηφόρων εργασιακών ατυχημάτων που έχουν σημειωθεί σε κάθε κράτος μέλος από το 1996; Πόσα από τα ατυχήματα αυτά οφείλονταν στην έλλειψη εφαρμογής ή στη μη μεταφορά στα εθνικά δίκαια των κοινοτικών νομοθετικών ρυθμίσεων για τα κοινωνικοεργασιακά θέματα;

Aπάντηση του κ. Flynn εξ ονόματος της Επιτροπής

(23 Νοεμβρίου 1998)

Βάσει της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(1) και του ψηφίσματος του Συμβουλίου της 21ης Δεκεμβρίου 1987(2), η Επιτροπή έχει θέσει σε εφαρμογή από το 1990 ένα σχέδιο για την εναρμόνιση των στατιστικών για τα εργατικά ατυχήματα στο σύνολο της Κοινότητας. Πρόκειται για το σχέδιο SEAT (ευρωπαϊκές στατιστικές εργατικών ατυχημάτων). Το Συμβούλιο αναγνώρισε τη σημασία αυτής της ενέργειας με το ψήφισμά του της 27ης Μαρτίου 1995(3).

Τα πρώτα αποτελέσματα του σχεδίου αυτού αναφέρονται στα ατυχήματα που συνέβησαν το 1993 και το 1994 που ήταν τα πρώτα διαθέσιμα αριθμητικά στοιχεία. Το 1993(4) και επί συνόλου 122,4 εκατομμυρίων εργαζομένων, δηλώθηκαν συνολικά 4,8 εκατομμύρια εργατικά ατυχήματα που προκάλεσαν διακοπή εργασίας άνω των 3 ημερών, από τα οποία τα 5.977 ήταν θανατηφόρα. Το 1994(5) και σε απασχολούμενο πληθυσμό που ανέρχεται σε 131,9 εκατομμύρια άτομα, ο αριθμός των εργατικών ατυχημάτων με παύση εργασίας άνω των 3 ημερών εκτιμάται σε 4,9 εκατομμύρια, από τα οποία τα 6.423 ήταν θανατηφόρα. Εάν αναλύσουμε το συνολικό ευρωπαϊκό δείκτη συχνότητας για 100.000 απασχολούμενα άτομα, ανέρχεται σε 4.505 ατυχήματα που προκάλεσαν παύση εργασίας άνω των 3 ημερών για το έτος 1993 και σε 4.539 για το έτος 1994, όπου σημειώνεται μικρή αύξηση. Ωστόσο, ο δείκτης συχνότητας των θανατηφόρων ατυχημάτων ανεξάρτητα από το είδος της δραστηριότητας, βελτιώθηκε στην πραγματικότητα διότι το 1993 ήταν 5,3 για τα θανατηφόρα ατυχήματα και το 1994 4,9.

Τα αποτελέσματα ανά κράτος μέλος για τα δύο αυτά χρόνια, 1993 και 1994, αναπτύσσονται αναλυτικά στις δύο εκδόσεις της Eurostat αντίστοιχα. Αντίγραφο αυτών των ενημερωτικών δελτίων διαβιβάζεται απευθείας στο αξιότιμο μέλος του Κοινοβουλίου και στη Γενική Γραμματεία του Κοινοβουλίου. Αντίθετα, τα ίδια εναρμονισμένα δεδομένα δεν είναι ακόμα έτοιμα για το έτος 1995 και μετά, και ειδικότερα δεν διατίθενται μέχρι σήμερα στοιχεία για τα ατυχήματα που συνέβησαν το 1996.

Τα κράτη μέλη ανακοίνωσαν στην Επιτροπή τα μέτρα που έλαβαν για τη μεταφορά στο εθνικό δίκαιο των σχετικών οδηγιών για την προστασία των εργαζομένων στο χώρο εργασίας.

Το Κοινοβούλιο, το Συμβούλιο, η Οικονομική και Κοινωνική Επιτροπή και η συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας ενημερώνονται τακτικά από την Επιτροπή για τα αποτελέσματα της πρακτικής εφαρμογής των διατάξεων αυτών βάσει των εκθέσεων των κρατών μελών.

(1) ΕΕ L 183 της 29.6.1989.

(2) ΕΕ C 28 της 3.2.1988.

(3) ΕΕ C 168 της 4.7.1995.

(4) Πηγή: Eurostat, "Statistiques en bref", population et conditions sociales 1997/2 (η έκδοση δεν κυκλοφορεί στα ελληνικά).

(5) Πηγή: Eurostat, "Statistiques en bref", population et conditions sociales 1998/2 (η έκδοση δεν κυκλοφορεί στα ελληνικά).